ลดดอกเบี้ยแน่เต่าหารือคลังพ่วงสะสางหนี้
“หม่อมเต๋า” เคลียร์หนี้กองทุนฟื้นฟูฯ แบบส่วนตัวกับขุนคลัง ชี้ทุกปัญหาถึงเวลาจบ แย้มลดดอกเบี้ยฟื้นประเทศ
29 พ.ย. 2554

“หม่อมเต๋า” เคลียร์หนี้กองทุนฟื้นฟูฯ แบบส่วนตัวกับขุนคลัง ชี้ทุกปัญหาถึงเวลาจบ แย้มลดดอกเบี้ยฟื้นประเทศ
ม.ร.ว.จัตุมงคล โสณกุล ประธานคณะกรรมการธนาคารแห่งประเทศไทย (ธปท.) ได้เดินทางเข้าหารือกับนายธีระชัย ภูวนาถ นรานุบาล รมว.คลัง เพื่อแก้ปัญหาเศรษฐกิจ
ม.ร.ว.จัตุมงคล กล่าวถึงทิศทางดอกเบี้ยในการช่วยฟื้นฟูเศรษฐกิจหลังน้ำลดว่า ถ้าผมเป็นคนตัดสินนโยบายดอกเบี้ย ผมก็คิดว่าควรจะลดลงบ้าง เพราะถ้าเศรษฐกิจกระทบจากน้ำท่วมมาก นโยบายดอกเบี้ยอาจจะกระตุ้นอีกทางหนึ่ง
อย่างไรก็ตาม อย่าลืมว่าการลดดอกเบี้ยมันส่งสัญญาณการกระตุ้นเศรษฐกิจนั้นอาจจะหมายความว่า เป็นการส่งสัญญาณเศรษฐกิจมีปัญหามากได้ เพราะก่อนหน้านี้แนวโน้มเศรษฐกิจไทยดี ดอกเบี้ยขึ้นมาตลอด แต่มาถึงช่วงนี้จะลดลงเลยก็ควรดูให้ดี นักลงทุนต่างชาติที่มองไทยอาจเข้าใจผิดได้เช่นกัน เพราะถึงที่สุดการลดดอกเบี้ย 0.25-0.5% มันไม่ได้ช่วยให้การลงทุนเพิ่มขึ้น ดอกเบี้ยเป็นเพียงปัจจัยตัวหนึ่งของการตัดสินใจลงทุนต่อเท่านั้น ศักยภาพประเทศและโอกาสที่จะทำกำไรคือสิ่งที่นักลงทุนต้องการ การดึงความเชื่อมั่นก็ควรทำหลายๆ ด้าน ทั้งนโยบายการคลังและการเงินควบคู่กัน ปัญหาอยู่ที่น้ำท่วมจะลดเร็วหรือไม่ หรือจะท่วมอีก
ม.ร.ว.จัตุมงคล ชี้แจงเพิ่มเติมว่า ได้เดินทางมาพูดคุยกับ รมว.คลังเป็นการส่วนตัว ไม่ใช่ในนามประธาน ธปท. เพราะอยากหารือถึงแนวทางและวิธีการที่เหมาะสมในการแก้ไขปัญหาหนี้กองทุนเพื่อการฟื้นฟูและพัฒนาระบบสถาบันการเงินที่ค้างคามาตั้งแต่อดีต พอค้นพบแนวทางที่พอจะเป็นทางออกก็อยากคุยให้ รมว.คลังฟัง เพราะเป็นผู้กำหนดนโยบาย แต่รายละเอียดหรือวิธีการที่เสนอยังไม่สามารถเปิดเผยรายละเอียดอะไรได้
“ผมว่าแนวทางที่ผมพบมันใช่ ก็อยากแลกเปลี่ยนกับทางคลัง เพราะผมก็ถือเป็นคนกลางระหว่างคลังกับ ธปท. แล้วยังเคยทำงานทั้งที่คลังและ ธปท. จึงรู้ปัญหาแต่ละฝ่ายดี พอเจอทางที่น่าจะเป็นทางออกก็อยากบอก และเรื่องนี้ผมเองก็เคยคุยกับผู้ว่าการ ธปท.แล้วด้วย ผมว่ามันถึงเวลาที่จะมาช่วยกันเคลียร์ปัญหาเก่าๆ ของเก่าน่าจะถึงเวลาจบได้แล้ว ถ้าท่าน รมว.คลังท่านเลือกวิธีที่ผมคุยให้ฟัง มันก็ไม่ยากนัก อาจจะต้องแก้ไขกฎหมายไม่กี่บรรทัด แก้ 4-5 อย่างเท่านั้น แต่ตอนนี้ยังไม่มีคำตอบรับหรืออะไร จากคลังและ ธปท.ก็ค่อยดูกันไป” ม.ร.ว.จัตุมงคล กล่าว
ม.ร.ว.จัตุมงคล กล่าวว่า ฐานะของรัฐบาลขณะนี้ไม่น่าห่วง หนี้สาธารณะก็ยังไม่สูงอยู่ที่ 40% ของอัตราการขยายตัวทางเศรษฐกิจ ฉะนั้นของที่มันค้างอยู่ก็ควรแก้ให้จบ ซึ่งแนวทางแก้ไขที่เสนอไปน่าจะใช้เวลา 5-10 ปี ก็แก้ปัญหาให้จบทีเดียว ไม่ต้องมาทะเลาะกันอีกหลายรอบ เพราะถ้าจะหวังพึ่งสินทรัพย์ของกองทุนฟื้นฟูฯ ที่เหลืออยู่ไปแก้ปัญหา คงหารายได้ไม่พอเพราะเหลือน้อยมาก และน่าจะโอนไปให้กระทรวงการคลังดูแลต่อ หรือไม่ก็ให้ ธปท.ช่วยบริหารให้ แล้วส่งรายได้กำไรให้คลัง